Institutul Levantului, sinecura lui Emil Constantinescu, primeşte de la Guvernul PSD liber la angajări, deşi toate posturile din administraţie sunt blocate

Guvernul Dăncilă a deblocat joi 29 de angajări la Institutul de Studii Avansate pentru Cultura şi Civilizaţia Levantului, o instituţie condusă de fostul preşedinte, Emil Constantinescu, şi înfiinţată la iniţiativa lui Călin Popescu Tăriceanu. Deblocarea posturilor are loc într-un an în care toate angajările de bugetari sunt blocate după o decizie a Guvernului Tudose. Institutul Levantului e considerat o sinecură politică pentru fostul preşedinte Constantinescu.

Angajările în autoritățile și instituțiile publice sunt blocate pe parcursul anului 2018, potrivit Ordonanței de urgență a Guvernului 90 din decembrie 2017.

Înfiinţarea Institutului Levantului s-a lovit de opoziţia Guvernului Cioloş, a preşedintelui Klaus Iohannis – care a retrimis legea la Parlament pentru revizuire, dar şi de opoziţia fostului vicepreşedinte al Academiei Române, Victor Spinei. Argumentele împotriva institutului au mers de la lipsa specialiştilor români în domeniu până la inadecvarea surselor de finanţare.

O poziţie dură a avut-o senatorul USR Vlad Alexandrescu, care, în timpul dezbaterilor din Comisia de Cultură, a calificat institutul drept „o sinecură”.

Institutul pentru Studiul Levantului, condus de Emil Constantinescu (profesor de geologie) se află în subordinea Senatului, condus de Călin Popescu Tăriceanu. Obiectul de activitate al institutului este „extinderea cercetărilor științifice asupra culturilor și civilizațiilor din spațiul istoric al Levantului (Orientul Mijlociu, nordul Africii, Balcani, Caucaz) (…); promovarea dialogului între popoarele din spațiul istoric al Levantului în vederea creării unei culturi a păcii prin dialog între mediul academic, liderii religioși și tânăra generație”.

Din Consiliul Consultativ al Institutului fac parte figuri controversate precum Răzvan Theodorescu (şeful TVR în timpul mineriadei din iunie 1990), Andrei Marga, Daniel Barbu şi Puiu Haşotti.

Ce spunea în 2016 academicianul Victor Spinei despre Institut: „Oportunitatea unui astfel de institut la nivelul actual al potenţialului ştiinţific naţional nu ni se pare justificată, întrucât centrele de cercetări academice, universitare şi muzeale din România nu dispun în momentul de faţă decât de un număr foarte redus de autentici specialiști capabili să abordeze cu competență problemele complexe legate de civilizația Levantului, iar aceștia sunt aproape în totalitate ajunși la o vârsta înaintată. Precizam ca pentru o tratare doctă a chestiunilor respective este nevoie de arabiști, turcologi, bizantiniști, semitologi, politologi etc. cu preocupări statornice în domeniu, specializați în centre științifice autorizate din Orient sau Occident, cu atât mai mult cu cât tematica avută în vedere de inițiatorii ISACCL nu se regăsește decât cu totul tangențial în programele studiilor universitare din România”.

Foto: Constantinescu.ro